
MÄRJAMAA VALLAVOLIKOGU


MÄÄRUS


Märjamaa 			20. oktoober 2026 nr xx


Märjamaa valla erateede lumetõrje teostamise kord

Määrus kehtestatakse kohaliku omavalitsuse korralduse seaduse § 6 lõike 3 punkti 2 ning § 22 lõike 1 punkti 5 alusel

§ 1. Määruse reguleerimisala 
Käesolev kord reguleerib Märjamaa valla eelarvest erateedel tasuta lumetõrje (edaspidi tekstis lumetõrje) teostamise tingimusi ja korda.

§ 2. Mõisted
Käesolevas määruses kasutatakse mõisteid järgmises tähenduses:
(1) alaline elukoht – kinnistul asuv eluruum, mida isik kasutab püsivaks elamiseks ja mille aadress on rahvastikuregistris märgitud tema elukohana;
(2) õueala – Maa- ja Ruumiameti põhikaardil õue kõlvikuna tähistatud ala, samuti aia või hekiga piiratud või muul moel piiritletav ehitiste teenindamiseks vajalik ala;
(3) eratee – tee, mis paikneb eraomandis oleval kinnisasjal ja mida ei ole määratud avalikuks kasutamiseks;
(4) lumetõrje - lume eemaldamine teelt lumetõrjetehnikaga tee läbitavuse tagamiseks. Lumetõrje ei hõlma libedusetõrjet, lume äravedu ega ladustamist;
(5)  vallavalitsus - Märjamaa Vallavalitsus kui kohaliku omavalitsuse üksuse täitevorgan;
(6)  ametiasutus -  Märjamaa Vallavalitsus kui ametiasutus.

§ 3. Lumetõrje teostamise tingimused
(1) Lumetõrjet teostatakse erateedel, mis viivad aastaringselt kasutatava alalise elukohani, kui vähemalt ühe seal alaliselt elava isiku elukoht on jooksva aasta 1. jaanuari seisuga rahvastikuregistri andmetel registreeritud asjaomasele kinnistule, välja arvatud käesoleva paragrahvi lõikes 5 sätestatud juhtudel.
(2) Üldjuhul teostatakse erateedel lumetõrjet koos avalikult kasutatavate teede lumetõrjega. Raskete ilmaolude korral võib erateede lumetõrjet teostada pärast avalikult kasutatavatel teedel lumetõrje lõpetamist.
(3) Lumetõrje ei sisalda libedustõrjet, sulailmadega läbivajunud teel tekkinud lörtsikihi eemaldamist ning lume laadimist ja äravedu.
(4) Lumetõrje teenuse saamiseks esitatakse ametiasutusele  vormikohane taotlus. 
(5) Lumetõrjet ei teostata:
1) erateel, mis viib kinnistule, kus alaliselt ei elata;
2) kui kaugus avalikult kasutatava tee servast kuni õueala lähima piirini on vähem kui 30 meetrit;
3) õueala eraldi puhastamiseks, välja arvatud juhul, kui lumetõrjetehnika sisenemine õuealale on vajalik tee puhastamiseks või ümberpööramiseks ning seda on võimalik teha aega liigselt kulutamata;
4) kui lumetõrje teostamine ei ole tehniliselt võimalik;
5) kui lumetõrje teostamine seab ohtu taotleja, teeomaniku või kolmandate isikute vara või rikub muul viisil puudutatud isikute õigusi;
6) kui tee ei vasta käesoleva määruse § 4 lõikes 1 toodud tingimustele;
7) kui kinnistu ei ole aastaringselt korraldatud jäätmeveoga liitunud või kinnistu suhtes on antud korraldatud jäätmeveost vabastus või osaline vabastus;
8) juriidilistele isikutele, välja arvatud korteriühistutele;
9) kui tee on vabaks liiklemiseks suletud või lumetõrjetehnika liikumine on muul viisil takistatud.
(6) Vallavalitsus võib põhjendatud otsusega teha käesolevas määruses sätestatud tingimustest erandi, kui teenuse osutamata jätmine põhjustaks taotlejale ebamõistlikke raskusi. Erandi tegemisel arvestatakse eelkõige taotleja või tema leibkonnaliikme tervislikku seisundit, vanust, liikumisvõimalusi, sotsiaalset olukorda ning muid võrreldavaid asjaolusid. Erandina võib kuni jooksva kalendriaasta lõpuni tasuta lumetõrjet teostada ka isikule, kes on pärast jooksva aasta 1. jaanuari registreerinud oma elukoha asjaomasele kinnistule.


§ 4. Erateele esitatavad nõuded
(1) Lumetõrje teostamiseks peab eratee vastama järgmistele tingimustele:
1) eratee servad peavad olema takistustest puhastatud ega tohi olla teekattest kõrgemad. Eratee servades olevad takistused (nt ilupõõsad, puuistikud, truubiotsad, kivid, kännud, septikud, kiviparkett, koera- ning mururoboti kaablid jne) peavad olema märgistatud viisil, mis tagab nende nähtavuse pimedal ajal ja lumekihi paksusest hoolimata. Tähistuseks on soovituslik kasutada vähemalt 1,5-meetri kõrguseid, otsast helkurribaga markiire;
2) eratee teekoridor peab olema lumetõrjet segavatest objektidest vaba vähemalt 2 meetri ulatuses mõlemal pool teekatte servast ning vähemalt 4 meetri kõrguselt sõidutee kohal;
3) tee kõrval peab olema piisavalt ruumi lume lükkamiseks;
4) tee laius ja kurvikõverad peavad võimaldama lumetõrjetehnika liikumist ja lumetõrje teostamist;
5) tupiktee korral peab lumetõrjetehnikal olema võimalik tee lõpus või selle vahetus läheduses ümber pöörata;
6) teekate ei tohi sisaldada lahtist killustikku ega muid materjale või detaile, mida lumesahk võib teelt ära lükata.
(2) Erateel lumetõrje teostamise võimalikkuse üle otsustab ametiasutuse määratud isik (edaspidi menetleja).
(3) Eratee vastavuse käesolevas paragrahvis sätestatud nõuetele tagab taotleja koostöös tee omanikuga. 
(4) Lumetõrje teostamise võimalikkuse hindamine menetleja poolt ei vabasta taotlejat ega tee omanikku tee nõuetele vastavuse tagamisest. 
(5) Kui kahju tekkimise põhjuseks on eratee või selle juurde kuuluvate rajatiste mittevastavus käesolevas määruses või muudes õigusaktides sätestatud nõuetele (nt ebatasane tee, rööpad, vajumised, lahtine teekattematerjal), hinnatakse kahju hüvitamise kohustust vastavalt kehtivatele õigusaktidele.


§ 5. Taotluste esitamise kord
(1) Taotluse lumetõrje teostamiseks esitab kinnistul asuvat elamut alalise elukohana kasutav isik.
(2) Kui taotleja ei ole lumetõrjet vajava eratee omanik, tuleb taotlusele lisada teeomaniku kirjalik nõusolek. Kui eratee paikneb mitmel kinnisasjal, tuleb esitada kõigi puudutatud kinnisasjade omanike kirjalikud nõusolekud.
(3) Taotlus esitatakse elektrooniliselt valla iseteeninduskeskkonnas, kirjalikult või e-posti teel ning peab sisaldama vähemalt järgmisi andmeid:
1) tee omaniku ees- ja perekonnanimi ning isikukood, selle puudumisel sünniaeg;
2) tee asukoht;
3) puudutatud kinnisasjade omanike kooskõlastused;
4)  taotleja kontaktandmed;
5) nõusolek isikuandmete töötlemiseks.
(4) Ühe eratee ääres elavad taotlejad võivad esitada ühise taotluse.
(5) Taotluse vormi kinnitab vallavalitsus.
(6) Käesoleva määruse § 3 lõikes 6 nimetatud erandi taotlemiseks tuleb lisaks taotlusele esitada kirjalik vabas vormis põhjendus.
(7) Erateede kohta, millel teostati tasuta lumetõrjet enne käesoleva määruse jõustumist, ei ole uut taotlust vaja esitada. Ametiasutuse määratud menetleja kontrollib nende vastavust käesolevas määruses sätestatud tingimustele. Lumetõrjet jätkatakse nõuetele vastavatel erateedel.

§ 6. Taotluste menetlemise kord
(1) Lumetõrje teostamise taotlusi menetleb ametiasutuse määratud ametnik (menetleja).
(2) Kui taotluses esineb puudusi, annab menetleja taotlejale tähtaja puuduste kõrvaldamiseks.
(3) Puuduste tähtajaks kõrvaldamata jätmisel võib menetleja jätta taotluse läbi vaatamata.
(4) Menetleja vaatab taotluse läbi kümne tööpäeva jooksul nõuetekohase taotluse esitamisest arvates.
(5) Taotluse rahuldamisel kannab menetleja eratee tasuta lumetõrje teenust saavate erateede nimekirja ning teavitab sellest taotlejat.
(6) Taotluse mitterahuldamisest teavitab menetleja taotlejat kirjalikult kümne tööpäeva jooksul pärast otsuse tegemist.
(7) Käesoleva määruse § 3 lõikes 6 sätestatud erandi tegemise otsustab vallavalitsus korraldusega.


§ 7. Lumetõrje teenuse osutamise lõpetamine
(1) Lumetõrje teenuse osutamine lõpetatakse, kui:
1) ilmneb, et taotleja on esitanud tegelikkusele mittevastavaid andmeid;
2) eratee seisund ei vasta § 4 lõikes 1 sätestatud nõuetele;
3) ilmneb, et taotleja või teenuse osutamise aluseks olnud isik ei kasuta elamut püsivaks elamiseks või tema elukoht ei ole enam rahvastikuregistri andmetel asjaomasel aadressil registreeritud või muud teenuse osutamise aluseks olevad asjaolud on ära langenud.
(2) Teenuse osutamise lõpetamisest teavitab menetleja taotlejat kirjalikult.

§ 8. Rakendussätted
(1) Erateede puhul, millel osutati tasuta lumetõrjet enne käesoleva määruse jõustumist, kontrollib menetleja nende vastavust käesolevas määruses sätestatud tingimustele hiljemalt 15. novembriks 2026.
(2) Kui kontrolli käigus ilmnevad puudused, määrab menetleja mõistliku tähtaja nende kõrvaldamiseks.
(3) Teenuse lõpetamisest teavitatakse taotlejat ning vajadusel tee omanikku kirjalikult vähemalt 10 päeva ette.

§ 9. Määruse jõustumine
Määrus jõustub kolmandal päeval pärast Riigi Teatajas avaldamist.


(allkirjastatud digitaalselt)
Meelis Välis	
volikogu esimees

MÄÄRUSE EELNÕU SELETUSKIRI

	Akti andja:
	Märjamaa Vallavolikogu

	Õigusakti liik:
	Määrus

	Õigusakti pealkiri:
	Märjamaa valla erateede talihoolduse tegemise kord

	Õigusakti algataja:
(vallavalitsus, kodanik, komisjon jne)
	
vallavalitsus

	Eelnõu ja seletuskirja koostaja(d):
	teedespetsialist Annika Plamus


	Komisjonid (s.h osavallakogu), kellele eelnõu suunata arutamiseks: 
	
majanduskomisjon, osavallakogu

	Huvirühmade kaasamine ja avalik konsultatsioon:
(külavanemad, hallatavad asutused, kodanikud jne)
	

	Eelnõu ettekandja istungil:
	Annika Plamus


	Õigusakti vastuvõtmiseks vajalik häälteenamus: (poolthäälteenamus või koosseisu häälteenamus)
	poolthäälteenamus

	Isikud, keda kutsuda eelnõu menetluse ajaks volikogu istungile:

	

	Isikud, kellele saata õigusakti ärakiri: 
	



	1. Eelnõu õiguslik alus 
 (preambula paragrahvid lahti kirjutada, lingid seadustele)

	
Kohaliku omavalitsuse korralduse seaduse § 6 lõige 3 punkt 2 
§ 6. Omavalitsusüksuse ülesanded ja pädevus
(3) Lisaks käesolevas seaduses sätestatud ülesannetele ja käesoleva seaduse § 2 lõikes 3 nimetatud eesmärkide täitmisele otsustab ning korraldab omavalitsusüksus neid kohaliku elu küsimusi, mis:
2) ei ole seadusega antud kellegi teise otsustada ja korraldada ning mille ta otsustab kohalikest huvidest ja vajadustest lähtudes ise täita võtta.
[RT I, 10.02.2026, 1 - jõust. 01.07.2026]

Kohaliku omavalitsuse korralduse seaduse § 22 lõige 1 punkt 5
§ 22. Volikogu pädevus 
(1) Volikogu pädevusse kuulub muu hulgas järgmiste küsimuste otsustamine:
[RT I, 10.02.2026, 1 - jõust. 01.07.2026]
5) toetuste andmise ja teenuste osutamise põhimõtete ning teenuste kasutamise eest tasu võtmise aluste kehtestamine;
[RT I, 10.02.2026, 1 - jõust. 01.07.2026]



	2. Eelnõu vastuvõtmise vajalikkuse põhjendus (olukord, mille muutmist taotletakse, samuti põhjusi, miks neid muutusi peetakse vajalikuks)


	Eelnõu vastuvõtmine on vajalik selleks, et kehtestada Märjamaa vallas ühtsed, läbipaistvad ja kõigile võrdselt kohaldatavad tingimused valla eelarvest erateedel tasuta lumetõrje teostamiseks.

Kehtiv Märjamaa Vallavolikogu 18.01.2011 otsus nr 90 „Lumetõrjetööd Märjamaa vallas“ sätestab üksnes üldise põhimõtte, mille kohaselt tuleb rahvastikuregistri järgi Märjamaa vallas elukohta omavatele inimestele tagada lumelükkamise teenus koduõuedeni. Otsusega ei ole reguleeritud teenuse saamise täpsemaid tingimusi, erateele esitatavaid nõudeid, taotlemise ja taotluste läbivaatamise korda, erandite tegemist ega teenuse osutamise lõpetamist.

Arvestades, et erateedel lumetõrje teostamine ei ole kohaliku omavalitsuse kohustuslik ülesanne, on vajalik kehtestada selged kriteeriumid, mille alusel teenuse osutamine korraldatakse. Määruse eesmärk on tagada avalike vahendite säästlik ja eesmärgipärane kasutamine ning suunata teenus eelkõige nendele vallaelanikele, kes kasutavad kinnistut aastaringse alalise elukohana.

Praktikas on tekkinud vajadus täpsemalt määratleda tasuta lumetõrje saamise tingimused ning nõuded erateedele, et lumetõrjet oleks võimalik teostada ohutult ja tavapärase lumetõrjetehnikaga. Selged tingimused aitavad vähendada vaidlusi teenuse ulatuse, osutamise tingimuste ja lumetõrje käigus tekkida võivate kahjustuste üle.

Määrusega ei võta vald üle erateede korrashoiu kohustust, vaid osutab piiratud ulatuses täiendavat toetavat teenust kohaliku omavalitsuse kaalutlusotsuse alusel.



	3. Õigusaktid, mis reguleerivad küsimust käesoleval ajal


	Märjamaa Vallavolikogu 18.01.2011 otsus nr 90 „Lumetõrjetööd Märjamaa vallas“.
Nimetatud otsuse kehtetuks tunnistamiseks on koostatud eraldi Märjamaa Vallavolikogu otsuse eelnõu.



	4. Eelnõu sisu ja võrdlev analüüs (eelnõu ülesehitus; selgitatakse, miks on eelnõu objektiks olevaid suhteid vaja reguleerida või miks senine regulatsioon vajab muutmist; selgitatakse kavandatava paragrahvi, lõike ja punkti sisu;  nimetatakse eelnõu väljatöötamisel aluseks võetud allikad ja võimaluse korral viidatakse nendele, võrreldakse käesolevat ja kavandatavat regulatsiooni)


	Eelnõuga kehtestatakse terviklik kord Märjamaa valla eelarvest erateedel tasuta lumetõrje teostamiseks. Määrusega määratakse kindlaks teenuse sihtgrupp, teenuse osutamise tingimused, erateedele esitatavad nõuded ning taotluste menetlemise kord.

Elukoha registreeringu nõue
Määruse § 3 lõike 1 kohaselt teostatakse tasuta lumetõrjet erateedel, mis viivad aastaringselt kasutatava alalise elukohani ning kus vähemalt ühe seal alaliselt elava isiku elukoht on jooksva aasta 1. jaanuari seisuga rahvastikuregistri andmetel registreeritud asjaomasele kinnistule.
Nimetatud tingimuse eesmärk on tagada eelarve planeeritavus ning vältida olukordi, kus teenust hakatakse taotlema üksnes talveperioodiks või hooajaliselt kasutatavate kinnistute jaoks. Elukoha registreering aasta alguse seisuga võimaldab vallal hinnata teenuse mahtu enne talvehooaja algust ning korraldada lumetõrjet mõistlike kuludega.
Samas võimaldab määrus teha põhjendatud juhtudel erandi isikutele, kes on registreerinud oma elukoha asjaomasele kinnistule pärast jooksva aasta 1. jaanuari. Selline lahendus võimaldab arvestada uute püsielanikega ning väldib põhjendamatult ranget regulatsiooni.

Korraldatud jäätmeveoga liitumise nõue
Määruse § 3 lõike 5 kohaselt ei teostata tasuta lumetõrjet kinnistutele, mis ei ole aastaringselt korraldatud jäätmeveoga liitunud või mille suhtes on antud korraldatud jäätmeveost vabastus või osaline vabastus.
Nimetatud tingimuse eesmärk ei ole reguleerida jäätmehooldust, vaid kasutada seda ühe objektiivselt kontrollitava tunnusena kinnistu aastaringse kasutamise hindamisel.
Korraldatud jäätmeveoga liitumine on üks kontrollitavaid näitajaid, mis aitab eristada püsivalt kasutatavaid elukohti suvekodudest, hooajaliselt kasutatavatest kinnistutest või kinnistutest, kus tegelikult ei elata. Seetõttu toetab nimetatud tingimus määruse peamist eesmärki suunata tasuta lumetõrje teenus eelkõige püsielanikele.
Teenuse osutamisest keeldumise eesmärk ei ole karistada isikut jäätmeveoga mitteliitumise eest, vaid vältida avalike vahendite kasutamist kinnistute teenindamiseks, mida tegelikult aastaringse elukohana ei kasutata.
Samas säilib vallavalitsusel võimalus teha põhjendatud juhtudel erand, kui teenuse osutamata jätmine põhjustaks taotlejale ebamõistlikke raskusi. Sellega on tagatud võimalus arvestada üksikjuhtumite eripärasid.

30 meetri piirangu põhjendus
Määruse § 3 lõike 5 kohaselt ei teostata tasuta lumetõrjet juhul, kui kaugus avalikult kasutatava tee servast kuni õueala lähima piirini on vähem kui 30 meetrit.
Piirangu eesmärk on eristada erateid kinnistu tavapärasest sissesõidust või õuealast. Väga lühikesed ühendusteed on oma olemuselt valdavalt kinnistu juurdepääsud ning nende korrashoid kuulub üldjuhul kinnistu omaniku tavapärase hoolduse hulka.
Praktilisest aspektist ei ole majanduslikult põhjendatud suunata lumetõrjetehnikat eraldi puhastama väga lühikesi juurdepääsuteid, mille puhastamiseks võib kuluda rohkem aega manööverdamisele kui tegelikule lumetõrjele. Selliste ühendusteede teenindamine vähendab lumetõrje korraldamise efektiivsust ning suurendab teenuse maksumust.
Piirmäär 30 meetrit on kehtestatud eesmärgiga tagada avalike vahendite otstarbekas kasutamine ning keskendada teenus nendele erateedele, mille hooldamine eeldab tavapärase kinnistuhooldusega võrreldes suuremat ressurssi.

Korteriühistutele lumetõrje võimaldamine
Majanduskomisjoni ettepanekul võimaldatakse tasuta lumetõrjet ka korteriühistutele. Korteriühistute puhul kohaldatakse samu teenuse saamise põhimõtteid nagu üksikelamute puhul. Vähemalt ühe korterelamus alaliselt elava isiku elukoht peab olema rahvastikuregistri andmetel jooksva aasta 1. jaanuari seisuga registreeritud asjaomasele kinnistule ning täidetud peavad olema muud määruses sätestatud tingimused.
Korteriühistutele osutatava teenuse eesmärk on tagada juurdepääs aastaringselt kasutatava elamuni, mitte võtta üle korteriühistu kinnistu talihooldust. Lumetõrjet teostatakse üksnes juurdepääsuteel samadel põhimõtetel nagu üksikelamute puhul. Teenus ei hõlma parkimiskohtade, parkimisalade ega õueala eraldi puhastamist.
Selline lahendus võimaldab kohelda erinevat tüüpi elamutes elavaid vallaelanikke ühetaoliselt, säilitades samal ajal tasuta lumetõrje teenuse selgelt piiritletud ulatuse.

Erandi tegemise võimalus
Määruse § 3 lõige 6 annab vallavalitsusele õiguse teha põhjendatud otsusega määruses sätestatud tingimustest erand, kui teenuse osutamata jätmine põhjustaks taotlejale ebamõistlikke raskusi.
Erandite tegemise võimalus on vajalik, et vältida regulatsiooni liiga jäika kohaldamist. Erandi tegemisel hinnatakse muu hulgas taotleja või tema leibkonnaliikme tervislikku seisundit, vanust, liikumisvõimalusi ja sotsiaalset olukorda.
Selline lahendus võimaldab ühelt poolt tagada taotlejate võrdse kohtlemise, kuid samal ajal arvestada konkreetse juhtumi eripärasid ning vältida ebaproportsionaalseid tagajärgi.

Erateele esitatavate nõuete põhjendus
Määruses sätestatud tehnilised nõuded on vajalikud lumetõrje ohutuks ja võimalikult kahjustusteta teostamiseks. Nõuete eesmärk on kaitsta nii teeomanike vara kui ka valla lepingupartnerite tehnikat. Tee servade tähistamine, piisav teekoridori laius ja ümberpööramisvõimaluse olemasolu võimaldavad lumetõrjet teha ohutult ja tõhusalt.
Tehnilise võimalikkuse hindamisel võetakse arvesse muu hulgas tee laiust, kurvide läbimise võimalikkust, lume lükkamiseks vajaliku ala olemasolu ning võimalust lumetõrjetehnikaga ümber pöörata. Lumetõrje võib olla tehniliselt võimatu näiteks liiga kitsal teel, ebapiisava kandevõime korral või juhul, kui puudub ohutu ümberpööramise võimalus.
Tee nõuetele vastavuse tagamise kohustus jääb taotlejale koostöös teeomanikuga. Lumetõrje teostamise võimalikkuse hindamine ametiasutuse määratud menetleja poolt ei vabasta neid nimetatud kohustusest. Võimaliku kahju hüvitamise kohustust hinnatakse kehtivate õigusaktide alusel.

Määruse eeldatav mõju
Määruse rakendamise tulemusel muutuvad tasuta erateede lumetõrje tingimused selgemaks ja üheselt mõistetavaks. Samuti tagatakse teenuse osutamisel taotlejate võrdsem kohtlemine ning avalike vahendite säästlik ja eesmärgipärane kasutamine.
Määrus aitab vähendada vaidlusi teenuse osutamise üle, sest teenuse saamise tingimused, menetluskord, erandite tegemise alused ning erateedele esitatavad nõuded on selgelt sätestatud.
Eelnõu koostamisel on lähtutud Märjamaa valla senisest lumetõrje korraldusest ja talihooldustööde tehnilistest tingimustest ning võrreldud teiste kohalike omavalitsuste vastavaid regulatsioone.





	5. Õigusaktid, mida on eelnõu õigusaktina vastuvõtmisel vaja tunnistada kehtetuks, tühistada või muuta


	Määruse jõustumisega seoses tunnistatakse eraldi otsusega kehtetuks Märjamaa Vallavolikogu 18.01.2011 otsus nr 90 „Lumetõrjetööd Märjamaa vallas“.




	6. Õigusakti vastuvõtmisega kaasnevad rakendusaktid


	
Määruse rakendamiseks kinnitab Märjamaa Vallavalitsus lumetõrje taotluse vormi, mille alusel on võimalik taotlusi esitada valla iseteeninduskeskkonnas, kirjalikult või e-posti teel.




	7. Õigusakti rakendamisega kaasnevad kulud ja katteallikad (kirjeldatakse õigusakti rakendamise eeldatavat mõju valla eelarvele ja esitatakse muude kaudsete kulude prognoos, kui kulusid ei kaasne, märgitakse see seletuskirjas; kui õigusakti vastuvõtmisega kaasnevad tulud, esitatakse eeldatavate tulude prognoos koos asjakohase rahalise arvestusega, kui tulusid ei prognoosita, märgitakse see seletuskirjas.)


	Määrusega ei looda uut teenust. Erateedel tasuta lumetõrjet on Märjamaa vald korraldanud ka seni ning teenust rahastatakse valla eelarves teede talihoolduseks ettenähtud vahenditest.
Määruse rakendamisega kaasneb olemasolevate tasuta lumetõrje saajate ja erateede vastavuse kontroll uutele tingimustele. Täiendavate püsikulude tekkimist määruse vastuvõtmisega ette ei nähta.
Määruse rakendamine aitab täpsemalt planeerida lumetõrje mahtu ja sellega seotud kulusid ning kasutada valla eelarvevahendeid eesmärgipäraselt.




	8. Eelnõule lisatavad muud asjasse puutuvad materjalid (loetelu koos viidetega)


	
Puuduvad




	Eelnõu esitamise kuupäev
	30.09.2026





	Eelnõu kooskõlastaja/arvamuse andja:

	Seisukoht ja põhjendus, ettepanekud:
	Kuupäev:

	Majanduskomisjon
	Majanduskomisjon tegi ettepaneku võimaldada tasuta lumetõrje teenust ka korteriühistutele samadel põhimõtetel nagu üksikelamute puhul. Teenuse saamiseks peab vähemalt ühe korterelamus alaliselt elava isiku elukoht olema jooksva aasta 1. jaanuari seisuga rahvastikuregistri andmetel registreeritud asjaomasele kinnistule ning täidetud peavad olema muud määruses sätestatud tingimused.
Korteriühistute puhul teostatakse lumetõrjet üksnes elamu juurdepääsuteel. Teenus ei hõlma parkimiskohtade, parkimisalade ega õueala eraldi puhastamist.
Majanduskomisjoni ettepanekuga on arvestatud ning määruse § 3 lõike 5 punktis 8 on korteriühistud juriidilistele isikutele kehtestatud välistusest välja arvatud.

	Osavallakogu

